اؤزدن بیرآز اۏیانا / آیهان میانالې (یاشانمېش حیکایه)
نئچه ایل اؤنجه، فردیس شَهَرینده، قېز دۏستوم’لا مۆشتریلر اۆچۆن بیر نئچه ماساسې اۏلان آل-آپار آدلې بیر رئستۏرانا گئتدیک. اۏرادا چۏخ آدام یۏخ ایدی، اۆچ نفر گنج بیر جۆتلۆک و 60-70 یاشلارېندا بیر یاشلې قادېن وار ایدی.
یئمکلریمیزی 35 یاشېندا اۏلان کیشی هله رئستۏرانا گلمهمیشدن سیفاریش وئرمیشدیک. بیر نئچه دقیقه سۏنرا تئلئفۏنونون زنگی چالدې، یانېندا اۏلدوغوما رغمن، تئلئفۏنونون سَسینی إشیتمهدیم، بونلارې بوراخدېغېمدا، یۆکسک سَس’له دانېشماغا باشلادی…
دانېشېغېنې بیتیردیکدن سۏنرا هامېمېزا سارې اۆز توتوب سئوینجلیک’له آچېقلادې: -تانرې اۏنلارا اۏن ایلدن سۏنرا بیر اوشاق وئریب و سئوینجیندن ذؤوق آلارکن رئستۏرانېن صاندېقچېسېنا اۆز توتاراق “بورادا اۏلان بۆتۆن مۆشتریلرینیزین هامېسې منه قۏناق دېرلار؛ هامېسېنا أت چیلۏوو وئرین. آتا اۏلدوغوم اۆچۆن شیرینلیک وئرمک ایستهییرم” دئدی.
هامېمېز اۏنا تعجّۆب’له باخېردېق کی، أڲلَشدیڲیم اۏتورقادان آیاغا قالخېب یانېنا گئتدیم، ایلک اؤنجه اۏنو اؤپهرَک، تبریک دئییب، سۏنراسې یئمهڲیمیزی سیفاریش إتدیڲیمیزی اۏنا آچېقلادېم. باشلادېم دیل-آغېز إتمهڲه و دئدیم: -عزیز قارداشېم سیزه زحمت وئرمهیهجهییک، آما نهایت، بیر چۏخ ایصرار’لا، بیزیم، گنج جۆتلۆڲۆن و یاشلې کیشی-قادېنېن یئمکلرینین پولونو سایېب، سیفاریش وئردیڲی یئمکلر’له رئستۏراندان چېخدې.
بوراجان هر شئی نۏرمال و گؤزَل ایدی، آما دۆنَن آخشام بیلیت آلماق اۆچۆن سېرادا دایانان باجېم اوشاقلارې’یلا پارکا گئتدیڲیمه چۏخ شاشېردېم. بیردن هَمَن گنج کیشینین 4-5 یاشلې بیر اۏغلان اوشاغې’یلا آیاق اۆسته دوردوغونو گؤرَنده دۏروخوب بیرآن دیکسیندیم. بیلیت سېراسېندان آیرېلېب، گنج کیشینین منی گؤرمهدیڲی شکیلده اۏنا یاخېنلاشدېم و یئنه ده سارېشین اۏغلان اوشاغېن گنج کیشینی آتا-آتا سَسلندیردیڲینی گؤرَنده بیر داها شاشېردېم.
ماراقدان اؤلۆردۆم، اؤزۆمده اینجارېمې تۏپلایېب، گئدیب آرخادان چیڲنینه ووردوم، قایېدان کیمی منی تانېدې، بیر آز رنگ-روفو قاچدې، اؤنجه سلاملاشدېق، سۏنرا اۏنا آتماجا ایله تۏخانېب دئدیم: -ماشاللاه اۏغلونوز 2-3 هفته اؤنجه دۆنیایا گلیب نه تئز بؤیۆدۆ، دانېشارکن سؤزلریمی تئز کسهرَک دئدی: “قارداش اۏ اۏلای بیر یالان ایدی، ایذن وئر اۏنو ویجدانېم’لا اؤزۆمۆن آرامدا ساخلایېم”.
یالوار-یاخارېم’لا، اۆز وئریلن قۏنونو باشلادې آچېقلاماغا:
-اۏ گۆن رئستۏرانا گیرَنده ایشدن قایېتدېغېم اۆچۆن، أللریم چیرکلی ایدی و هر شئیدن اؤنجه، أللریمی یوماق اۆچۆن توالئته سارې گئتدیم؛ أللریمی یویارکن یاشلې کیشی ایله قۏجا قادېنېن سَسینی إشیتدیم، آما منی گؤره بیلمهدیلر. بیر-بیرلری’یله قاققېلتې ایچینده دانېشېردېلار. یاشلې قادېن “کاش بو گۆن بیرآز داها چۏخ پول خرجلهسه’یدین. بوگۆن أت چیلۏوو یئسه’یدیک؛ آرتېق بیر ایل دیر أت چیلۏوو یئمهمیشم” دئدی. قۏجا کیشی جاواب وئردی: “باخ، بیر سوپ آلېب ایچمک اۆچۆن رئستۏرانا گلدیک، اۏ دا سادهجه سنین دارېخدېغېنا گؤره ایدی، ایندی سوپدان آرتېق بیر یئمک آلسام، آی باشېناجان ألیمده 100 مین تۆمن قالار. سنجه ألیمدهکی پولوم’لا أت چیلۏوو آلا بیلهرَممی؟ گؤز ایشېغېم، سن دئنن، آلېرسام آی باشېناجان نئجه کئچینه بیلهریک؟
بیر-بیرلری’یله دانېشارکن یئمک سیفاریشینی گؤتۆرَن کیمسه، ماساسېنا یاخېنلاشاراق “نه ایستهییرسینیز؟” دئدی، قۏجا درحال جاواب وئردی: “اۏغلوم، ایکیمیز ده خستهییک. ایمکانې اۏلورسا اۏ ایستی چؤرَکلردن، یانېندا دا ایکی بۏشقاب بیزه سوپ گتیر”.
منیم حالېم بیردن-بیره چۏخ قارېشدې،دۆنیا باشېما فېرلانېردې. سو آچېق ایدی و بۏشو-بۏشونا آخېب گئدیردی، بۆتۆن بَدَنیمی سۏیوق تر باسمېشدې، اؤلدۆڲۆمۆ سانکې حیسّ إدیردیم، بیرآن اؤزۆمه دؤنۆب درین بیر دۆشۆنجهیه دالدېم. گؤزلریمی بیرآن باغلایېب آچدېغېمدا هئچ بیر شئیه دۆشۆنمزدن توالئتدن إشیڲه چېخېب إله فیلم اۏینادېم کی اۏ یاشلې قادېن بیر أت چیلۏوو یئیه بیلسین!
“آرتېق إحتیاجېمېز اۏلمادېغېندا باشقالارېنېن یئمک پولونو نییه وئردیڲینی سۏروشدوم” دئدی آی قارداشېم، “حاضېرام بیریسینین آبرېسېنې قۏروماق اۆچۆن، اؤز دۆنیام ایله اۏغلومون دۆنیاسېنې وئرم؛ هله قالسېن کی سیزلرین یئمک پولونو حئسابلامېش اۏلام!” دئدی.
اۏنون’لا ایندیلیکلَشیب یا دا هئچ بیر سؤز دئمزدن آیرېلدېغېمې باشا دۆشمَزدن، بیر نئچه ساعاتلېق پارکېن ایسلاق چمنلری اۆستۆنده اۏتوروب، گلیب-گئدنلره باخاراق، درین بیر فیکیره دالدېم. تانرې دئدیڲیمیزین اؤزۆندن یارانېب، اۏنون روحو ایله قېدالاندېغېمېزا داها یاخشې اینانماغا باشلامېشدېم…
2016/08/29 – کرج
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab